Cosatu: ‘Moenie e-tolskyfies koop nie’Die vakverbond Cosatu het Gautengse padgebruikers aangemoedig om nie e-tolskyfies te koop nie nadat die hooggeregshof in Pretoria Donderdag ŉ aansoek om die projek te skrap van die hand gewys het. “Moenie registreer nie! Moenie e-tolskyfies koop nie!” het Cosatu in ŉ verklaring gesê. Patrick Craven, woordvoerder van Cosatu, sê hulle is teleurgesteld in die uitspraak en sal voortgaan met hulle protesaksies teen die omstrede e-tolstelsel. Craven sê Cosatu sal ook die parlement nader oor die kwessie. Regter Louis Vorster het vanoggend in sy uitspraak gesê die basis van die Bondgenootskap Teen Stedelike Tol (Outa) se aansoek, dat daar nie voldoende openbare deelname aan die proses was nie, was gebrekkig. Outa is ook beveel om die regskostes te betaal. Rob Handfield-Jones, ŉ aktivis teen die e-tolstelsel, het ŉ beroep gedoen op motoriste om nie toltariewe te betaal nie. “Die stelsel maak staat op vrywillige nakoming…Dit sal onmoontlik wees om miljoene oortredings per maand te vervolg.” Die regering en die Suid-Afrikaanse Nasionale Padagentskap (Sanral) het die uitspraak verwelkom en ŉ beroep gedoen op motoriste om e-tolskyfies te koop. Die hersieningsaansoek het gevolg nadat regter Bill Prinsloo op 28 April vanjaar ŉ interdik teen die implementering van die e-tolstelsel toegestaan het. Die aansoek is deur Outa gebring. Sanral en die tesourie het teen die hofbevel geappelleer. In September vanjaar het die grondwethof die interdik ter syde gestel.